b'\n_START_ARTICLE_\nStephen Cole Kleene\n_START_SECTION_\n\xc5\xbdivljenje in delo\n_START_PARAGRAPH_\nKleene je \xc5\xa1tudiral na Kolid\xc5\xbeu Amherst (Amherst College), kjer je diplomiral leta 1930. Iz matematike je doktoriral na Univerzi Princeton leta 1934 z disertacijo Teorija pozitivnih celih \xc5\xa1tevil v formalni logiki (A Theory of Positive Integers in Formal Logic) pod Churchevim mentorstvom. Kratek \xc4\x8das je predaval v Princetonu, leta 1935 pa je od\xc5\xa1el na Univerzo Wisconsina-Madison, kjer je najprej leta 1937 postal docent. Leta 1941 se je vrnil na Amherst._NEWLINE_Med 2. svetovno vojno je kot poro\xc4\x8dnik slu\xc5\xbeil v Vojni mornarici ZDA, kjer je predaval s podro\xc4\x8dja navigacije._NEWLINE_Leta 1946 se je vrnil v Madison in tu leta 1948 postal profesor. Upokojil se je leta 1979._NEWLINE_Posvetil se je raziskovanju teorije algoritmov in rekurzivnih funkcij, funkcij dolo\xc4\x8denih kot kon\xc4\x8dno zaporedje kombinatori\xc4\x8dnih korakov. Kleene je skupaj s Churchem, G\xc3\xb6dlom, Turingom in drugimi razvil podro\xc4\x8dje rekurzivne teorije, ki je omogo\xc4\x8dila dokazati ali so dolo\xc4\x8deni razredi matemati\xc4\x8dnih problemov re\xc5\xa1ljivi ali nere\xc5\xa1ljivi. Rekurzivna teorija je vodila k teoriji ra\xc4\x8dunalni\xc5\xa1ko izra\xc4\x8dunljivih funkcij, katera je raziskovala tiste funkcije, ki se dajo izra\xc4\x8dunati z digitalnim ra\xc4\x8dunalnikom._NEWLINE_Kleene je bil navdu\xc5\xa1en gorski plezalec in je imel zelo rad naravo in njeno neokrnjeno okolje. Sodeloval je v mnogih dejavnostih za ohranitev okolja. Vodil je ve\xc4\x8d profesionalnih organizacij._NEWLINE_Kleene je med drugim napisal Uvod v metamatematiko (Introduction to Metamathematics) 1952 in Matemati\xc4\x8dna logika (Mathematical Logic) 1967._NEWLINE_Zaradi njegovega dela so se po letu 1945 za\xc4\x8deli zanimati za Brouwerjev intuicionizem. Njegov ugled v matemati\xc4\x8dni logiki se zrcali v pregovoru logikov:\xc2\xa0\xc2\xbbKleenstvo je takoj za g\xc3\xb6delstvom\xc2\xab.'